钦定古今图书集成/理学汇编/字学典/第007卷 > 《赵㧑谦六书论》 > 《指事论》
## 钦定古今图书集成/理学汇编/字学典/第007卷 > 《赵㧑谦六书论》 > 《指事论》

事犹物也，指事者，加物于象形之文，直著其事，指而
可识者也。圣人造书，形不可象，则属诸事，是以其文
继象形而出，象形文也，指事亦文也，象形文之纯，指
事文之加也。故曰：“正生附本。”盖造指事之本，附于象
形，如《本末朱》《禾未朿》之类是也。夫木，象形文也，加一
于下则指为本，加一于上则指为末，加一于中则指
“为朱；以其首曲而加，则指为禾；以其支叶之繁而加，
则指为未；以其条干有物而加，则指为朿。其字既不
可谓之象形，又不可谓之会意，故谓之指事。”指事之
别有十类，如象形之所陈者，兹不复述。此外又有兼
谐声而生之一类，曰“事兼声”，齿金之类是也。夹漈谓
指事，类乎象形，斯言既得之矣。然又以《史外》之类入
乎《指事》之篇，抑亦何为而然邪？